รัฐบาลไทย-ข่าวทำเนียบรัฐบาล-คณะกรรมการสลากกินแบ่งรัฐบาลลงพื้นที่ศูนย์การค้าสลากสี่แยกคอกวัว กวดขันตรวจสอบการจำหน่ายสลากเกินราคา พร้อมเผยโฉมสลากรูปแบบใหม่เริ่มงวด 1 ก.ย. นี้
วันอังคารที่ 8 สิงหาคม 2560
คณะกรรมการสลากกินแบ่งรัฐบาลลงพื้นที่ศูนย์การค้าสลากสี่แยกคอกวัว กวดขันตรวจสอบการจําหน่ายสลากเกินราคา พร้อมเผยโฉมสลากรูปแบบใหม่เริ่มงวด 1 ก.ย. นี้
มาตรการตรวจสอบการจําหน่ายสลากเกินราคา หากตรวจสอบพบจะยกเลิกสัญญาทันที ย้ํากําหนดบทลงโทษผู้กระทําผิดขั้นเด็ดขาด ยืนยันความพร้อมการออกสลากรูปแบบใหม่ใบเดียวฉบับละ 80 บาทใหม่เริ่มงวด 1 ก.ย. นี้ และเผยความคืบหน้า ร่าง พรบ.สลากฉบับใหม่
วันนี้ (8 สิงหาคม 2560) เวลา 12.00 น. ผู้ช่วยศาสตราจารย์ธนวรรธน์ พลวิชัย กรรมการสลากกินแบ่งรัฐบาล ในฐานะโฆษกคณะกรรมการสลากกินแบ่งรัฐบาล พร้อมด้วย พันโทหนุน ศันสนาคม กรรมการสลากกินแบ่งรัฐบาล ในฐานะประธานคณะกรรมการบริหารจัดการสลาก ได้เปิดเผยถึงมาตรการตรวจสอบการจําหน่ายสลากเกินราคา หากตรวจสอบพบจะยกเลิกสัญญาทันที ย้ํากําหนดบทลงโทษผู้กระทําผิดขั้นเด็ดขาด ยืนยันความพร้อมการออกสลากรูปแบบใหม่ใบเดียวฉบับละ 80 บาทใหม่เริ่มงวด 1 ก.ย. นี้ และเผยความคืบหน้า ร่าง พรบ.สลากฉบับใหม่ ในการลงพื้นที่ศูนย์การค้าสลากสี่แยกคอกวัว
ผู้ช่วยศาสตราจารย์ธนวรรธน์ พลวิชัย เปิดเผยว่า หลังจากสํานักงานสลากกินแบ่งรัฐบาลได้มีมาตรการแก้ไขปัญหาสลากเกินราคา โดยเน้นย้ําให้จําหน่ายสลากตามราคาที่กฎหมายกําหนด แต่ยังพบว่ายังมีผู้ฝ่าฝืนกระทําผิดจําหน่ายสลากเกินราคาอยู่บางพื้นที่ โดยเฉพาะสลากรวมชุด สํานักงานสลากกินแบ่งรัฐบาลได้ร่วมมือกับทหารและตํารวจเดินหน้าลงพื้นที่ตรวจสอบ จับกุม ดําเนินการตามกฎหมาย และในขณะเดียวกันได้กําหนดมาตรการแก้ไขสลากเกินราคาที่เน้นบทลงโทษผู้กระทําผิดขั้นเด็ดขาด จึงขอเตือนผู้จําหน่ายสลากต้องไม่ขายสลากเกินราคาที่กําหนด ไม่นําสลากของตนไปรวมชุดกับผู้อื่น หรือนําสลากของผู้อื่นมาขายร่วม หรือนําสลากของตนไปขายให้แก่ผู้อื่นเพื่อนําไปรวมชุด หรือแลกเปลี่ยนสลากกับผู้อื่น หากผู้ขายฝ่าฝืนไม่ปฏิบัติตามและมีการตรวจสอบพบการกระทําดังกล่าวให้ถือว่าผู้ขายผิดสัญญา จะยกเลิกสัญญาและยกเลิกการลงทะเบียนเป็นผู้มีสิทธิ์ในการซื้อ – จองล่วงหน้าสลากกินแบ่งรัฐบาลทันที และขอให้ประชาชนรักษาสิทธิ์โดยการไม่ซื้อสลากเกินราคา และสามารถแจ้งข้อมูลการจําหน่ายสลากเกินราคาได้ที่ Call Center 0 2528 9999 และ 0 2345 1466
ผู้ช่วยศาสตราจารย์ธนวรรธน์ พลวิชัย กล่าวว่า ตั้งแต่งวดวันที่ 1 กันยายน 2560 เป็นต้นไป สํานักงานสลากฯ จะปรับปรุงรูปแบบสลากฯใหม่ จากเดิมฉบับคู่ 80 บาท (ฉบับละ 40 บาท) เป็นรูปแบบใบเดียวฉบับละ 80 บาท เพื่อให้สอดคล้องต่อความต้องการของประชาชน และป้องกันความสับสน สามารถตรวจสอบได้ง่าย แต่เงินรางวัลยังคงไว้เช่นเดิม โดยรางวัลที่ 1 อยู่ที่ 6 ล้านบาท เช่นเดียวกับรางวัลอื่นๆ ด้วย สําหรับรูปแบบสลากใหม่จะมีลักษณะหนาขึ้นกว่าเดิม มีขนาด 5.9 x 11.8 ซ.ม. ซึ่งเล็กลงกว่าสลากรูปแบบเดิม และเพิ่มบาร์โค้ด 2 มิติ เพื่อป้องกันการปลอมแปลง โดยสามารถตรวจสอบได้ผ่านแอพพลิเคชั่น คิวอาร์ รีดเดอร์ สําหรับไอโฟน ส่วนระบบแอนดรอยด์ใช้ชื่อ เครื่องสแกนคิวอาร์และบาร์โค้ด เมื่อสแกนแล้วจะมีข้อมูลระบุปี งวดที่ ชุดที่และหมายเลขสลาก 6 หลัก รวมถึงเพิ่มความคมชัดของลายน้ําบนกระดาษเพื่อความชัดเจน และในปีหน้าจะเพิ่มให้สามารถตรวจสอบรางวัลผ่านแอพพลิเคชั่นได้ เพื่อความสะดวกต่อประชาชน
ผู้ช่วยศาสตราจารย์ธนวรรธน์ฯ กล่าวเพิ่มเติมว่า สําหรับความคืบหน้าร่างพระราชบัญญัติสลากฉบับใหม่ ในวันที่ 21 สิงหาคมนี้ สํานักงานฯ จะจัดการเสวนาเกี่ยวกับร่างพระราชบัญญัติสลากฉบับใหม่ โดยเชิญนักวิชาการด้านต่างๆ เอ็นจีโอ เข้าร่วมแสดงความคิดเห็น และหลังจากนั้นจะดําเนินการทําประชาพิจารณ์ผ่านทางเว็บไซต์ของสํานักงานสลากกินแบ่งรัฐบาล www.glo.or.th ก่อนเสนอกลับไปยังกระทรวงการคลัง เพื่อส่งให้ครม.พิจารณา และเสนอ สนช.เห็นชอบต่อไป